Dana Ardelean, președinta Asociației "Piciorușele-Little Feet," a adus în atenția Parlamentului României un proiect menit să ofere o soluție inovatoare pentru protejarea copiilor abandonați imediat după naștere. Proiectul propus vizează amplasarea "Baby Boxes" în diverse locații cheie, precum pereții spitalelor, stațiile de pompieri sau centrele rezidențiale.
"Am înaintat proiectul Baby Boxes către Consiliul Legislativ. În maxim 30 de zile vom primi avizul", anunță Dana Ardelean.
"Baby Boxes" sunt dispozitive controlate, special concepute pentru a oferi un refugiu sigur pentru nou-născuții abandonați. Acestea sunt dotate cu un sistem de alarmă și climatizare și sunt menite să asigure anonimatul mamei care își lasă copilul în dispozitiv. Este important de subliniat că acestea nu încurajează abandonul, ci oferă o alternativă sigură în cazurile în care mamele se află în situații disperate sau în incapacitatea de a-și întreține copiii.
Conform proiectului depus de Dana Ardelean, mamele care își lasă copiii în "Baby Boxes" au dreptul de a-și recupera copilul în maximum șase săptămâni. Această perioadă oferă mamei posibilitatea de a se reconsidera și de a lua decizii în interesul copilului și al său propriu.
"Vă îndemn pe toți românii să ne rugăm ca acest proiect să fie adoptat", adaugă Dana Ardelean.